കണ്ണൂര് യൂനിവേഴ്സിറ്റി: സിലബസില് പോരായ്മകളുണ്ടെന്ന് വിദഗ്ധ സമിതി ചില ഭാഗങ്ങള് ഒഴിവാക്കി കണ്ണൂര്: സര്വകലാശാലയിലെ വിവാദമായ പിജി സിലബസില് പോരായ്മകളുണ്ടെന്ന് വിദഗ്ധ സമിതി. സവര്ക്കറുടെയും ഗോള്വാള്ക്കറുടെയും കൃതികള് ഉള്പ്പെടുത്തിയതില് അപാകതയുണ്ടോ എന്ന് പഠിക്കാന് നിയോഗിച്ച പ്രത്യേക സമിതി വൈസ് ചാന്സലര്ക്ക് റിപോര്ട്ട് സമര്പ്പിച്ചു. ആര്എസ്എസ് സൈദ്ധാന്തികരുടെ പുസ്തകങ്ങള്ക്ക് പ്രാമുഖ്യം നല്കി തയ്യാറാക്കിയ ആദ്യ സിലബസില് മാറ്റം വേണമെന്നാണ് നിര്ദേശം. സിലബസിലെ ചിലഭാഗങ്ങള് ഒഴിവാക്കിയും, ഉള്പെടുത്താതെ പോയ വിഷയങ്ങള് കൂട്ടിച്ചേര്ത്തുമാണ് റിപോര്ട്ട്. പുതിയ റിപോര്ട്ട് പഠിച്ച ശേഷം പ്രതികരിക്കാമെന്നാണ് വൈസ് ചാന്സലര് പ്രതികരിച്ചത്. കേരള, കാലിക്കറ്റ് യൂനിവേഴ്സിറ്റികളിലെ പൊളിറ്റിക്കല് സയന്സ് മേധാവിമാരായിരുന്ന യു പവിത്രന്, ജെ പ്രഭാഷ് എന്നിവരാണ് റിപോര്ട്ട് നല്കിയത്. കണ്ണൂര് സര്വ്വകലാശാല പിജി ഗവേണന്സ് ആന്ഡ് പൊളിറ്റിക്സ് സിലബസിലാണ് സവര്ക്കറുടെയും ഗോള്വാള്ക്കറുടെയും കൃതികള് ഉള്പ്പെടുത്തിയത്. കടുത്ത വര്ഗീയ പരാമര്ശങ്ങളുള്ള കൃതികള് സിലബസില് ചേര്ത്തോടെ വ്യാപക പ്രതിഷേധം ഉയര്ന്നു. സര്വകലാശാല പിജി സിലബസില് സവര്ക്കറുടേയും ഗോള്വാള്ക്കറുടേയും പുസ്തകങ്ങള് ഉള്പ്പെടുത്തിയത് കാവിവത്കരണമാണെന്ന വാദം ശക്തമായിരുന്നു. ഇത് തള്ളി, സിലബസിനെ പിന്തുണച്ച് വൈസ് ചാന്സലര് ഗോപിനാഥ് രവീന്ദ്രന് അടക്കം രംഗത്തെത്തി. ഒടുവില് പ്രതിഷേധം ശക്തമായതോടെയാണ് സവര്ക്കറുടെയും ഗോള്വാള്ക്കറുടെയും കൃതികള് ഉള്പ്പെടുത്തിയതില് അപാകതയുണ്ടോ എന്ന് പഠിക്കാന് പ്രത്യേക സമിതിയെ നിയമിച്ചത്.